
    Zoe Sugg


    Girl Online på turné


    Oversatt av Hilde Stubhaug

  


  
     Om forfatteren:


    Zoe Sugg (født 1991), alias Zoella, har skrevet historier siden hun var liten. Hun blogger og lager videoer om skjønnhet, mote og livsstil, og har millioner av følgere på internett. Hun har flere ganger blitt kåret til årets blogger. Zoe Sugg bor i Brighton i England.

  


  
     Om boken:


    Den beste sommeren ever.


    Penny er forelsket og gleder seg vilt til å være med Noah og bandet hans på Europa-turné.


    Men turnélivet er ikke helt som Penny trodde.


    Å være kjæreste med en superpopulær rockemusiker er ingen dans på roser ...

     Til alle som gjør dette mulig og heier på meg fra sidelinjen. Jeg er så utrolig takknemlig.

  


  
     20. juni


    Hvordan overleve et avstandsforhold når kjæresten din er en sykt digg rockegud


    1. Last ned Skype, WhatsApp, Snapchat og omtrent hver eneste kommunikasjonsapp du kan finne. Ta på deg panda-kosedressen og sitt oppe hele natten for å chatte med kjæresten til det begynner å rykke i øyelokkene og du er helt nødt til å legge deg.


    2. Når du våkner og savner ham, hør på Autumn Girl om og om igjen.


    3. Last ned en app på mobilen som forteller deg hva klokka er der han til enhver tid måtte befinne seg, så du ikke ved et uhell vekker ham klokka tre om natten for å prate litt. (Jeg har gjort det noe sånt som ti ganger allerede!)


    4. Kjøp en kalender og følg med på antall dager til du treffer ham igjen (nå er det forresten bare FEM DAGER TIL).


    5. Vinn i Lotto så du kan slutte på skolen og fly dit han er og dere aldri mer må være borte fra hverandre så lenge igjen.


    6. Uansett hva du gjør, må du IKKE gå på nettet og se på videoer av den helt utrolig vakre popstjernen Leah Brown som twerker rundt den nevnte kjæresten foran millioner av hylende fans.


    7. Og du må IKKE søke på navnet hans så du kan se hvor mye kult han gjør mens du leser til eksamen.


    Mine kjære lesere, selv hvis jeg en dag skulle føle at jeg kan publisere denne bloggen på en ikke-privat måte, så kommer jeg aldri til å gjøre det.


    For jeg vet det så godt – jeg har ikke lov til å innrømme at jeg føler meg usikker og ikke så pen og mer enn litt sjalu når kjæresten min er den søteste fyren i verden og ikke har gitt meg noen som helst grunn til det, ikke sant?


    Si at det blir bedre etter hvert. Jeg skjønner ikke hvordan jeg skal overleve dette.


    Girl Offline … never going online xxx

  


  
     Kapittel 1

    Fem dager senere


    Det burde seriøst vært ulovlig å ha eksamensrom med utsikt mot havet.


    Det fins jo ikke rettferdig at vi er støkk inne med krampe i fingrene etter å ha niholdt pennen i to timer, samtidig som lyset danser på bølgene der ute og det ser så lyst og fint ut? Hvordan skal jeg kunne huske hvem kong Henrik VIIIs fjerde hustru var når småfuglene synger og jeg kunne sverget på at jeg hører de liflige tonene fra en isbil like i nærheten?


    Jeg rister på hodet og skyver fra meg synet av en nydelig, myk kuleis med en frekk sjokoladestang stikkende opp, og prøver isteden å få kontakt med hjernen til bestevennen min, Elliot. Han har nok ingen problemer med å huske disse faktaene og skikkelsene på historieeksamen. Jeg ga ham jo kallenavnet Wiki fordi hjernen hans synes å inneholde like mye kunnskap som Wikipedia, mens notatene mine derimot forsvinner fra hukommelsen like fort som et bilde på Snapchat.


    Jeg sukker og prøver å konsentrere meg om eksamensspørsmålene, men ordene løser seg opp foran øynene på meg, og jeg klarer ikke å forstå mine egne rotete kråketær. Jeg håper den som må sette karakter på dette, lykkes bedre med det enn meg.


    Å velge historie som fordypningsfag var aldri noen god idé. Egentlig valgte jeg vel bare ut fra hva alle andre valgte. Det eneste emnet jeg visste jeg måtte ta, var fotografi. Sannheten er at jeg ikke aner hva jeg vil gjøre når jeg er ferdig på skolen.


    «Greit, alle sammen, legg fra dere pennen nå», sier eksamensvakten bak kateteret.


    Jeg blir tørr i munnen med én gang. Jeg vet ikke hvor lenge jeg har sittet og dagdrømt, men jeg vet at jeg ikke har fått svart på alle spørsmålene. Disse eksamenene avgjør hvilke emner jeg skal ta neste år, og jeg har allerede mislyktes totalt. Håndflatene er glatte av svette, og jeg kan ikke høre småfuglene synge der ute lenger. Det eneste jeg hører er måkeskrik. Det høres ut som de synger: «Fail, fail, fail.» Magen gjør opprør, og det føles som om jeg holder på å bli syk.


    «Kommer du, Penny?» Jeg ser opp. Kira, venn og klassekamerat, venter ved pulten min. Eksamensvakten har allerede nappet til seg besvarelsen, og jeg enset det knapt.


    «Ja, bare vent litt.» Jeg tar veska mi og glir opp fra stolen.


    Og så, idet jeg reiser meg, kommer en bølge av lettelse og skyller bort kvalmen. Uansett hvordan det går, så er det over: Siste eksamen unnagjort. Jeg er ferdig med skolen for i år!


    Med et idiotisk glis gir jeg Kira high-five. Jeg har aldri følt meg så knyttet til folka i klassen min – særlig tvillingene Kira og Amara – som jeg gjør nå. De var greie mot meg etter alt dramaet helt i starten av året, og dannet en solid vennskapsmur mot tidevannsbølgen av sladder om meg. Media tok helt av da de fant ut at jeg var sammen med rockestjernen Noah Flynn, og så oppdaget de bloggen min. De gravde fram private ting fra livet mitt og kalte meg en PR-kåt, mannerappende hore, siden Noah liksom skulle ha et forhold til megastjernen Leah Brown. Det var de verste dagene i hele mitt liv, men vennene mine hjalp meg gjennom stormen. Og da alt var over, hadde dramaet ført oss nærmere hverandre.


    Mens vi velter ut i gangen, sier Kira: «Burger på GBK for å feire? Vi hadde tenkt oss dit alle sammen før konserten. Du gleder deg sikkert vilt til å se Noah igjen.»


    Jeg kjenner en velkjent uro i magen. Jeg gleder meg – selvfølgelig gjør jeg det – men jeg er også nervøs. Jeg har ikke sett Noah siden påskeferien, da vi feiret sekstenårsdagen min sammen. Nå skal vi være sammen to uker i strekk. Og selv om det er det eneste jeg vil – og det eneste jeg kan tenke på – klarer jeg ikke la være å lure på om alt virkelig kommer til å bli som før.


    «Vi ses på restauranten», sier jeg. «Jeg må bare innom miss Mills og hente noen ting, og så hjemom og skifte.»


    Kira klemmer om armen min. «Å herregud, jeg må også finne ut hva jeg skal ha på meg!»


    Jeg smiler så vidt idet hun raser av gårde, men fryden over å være ferdig med eksamen har veket plassen for nye nerver. Sånne kommer-kjæresten-min-fortsatt-til-å-like-meg-nerver. Jeg vet at jeg burde være litt mer trygg på meg selv og stole på at Noah liker meg akkurat som jeg er, men når din første kjæreste noensinne er en av de mest berømte, nye popstjernene på planeten akkurat nå, er det lettere sagt enn gjort.


    Det er nesten tomt i gangene, og knirkingen fra Conversene mine mot linoleumgulvet er det eneste som høres. Jeg kan ikke tro at dette er skoleårets siste samtale med miss Mills, fotografilæreren. Hun har virkelig stilt opp for meg i år – hun er antakelig den eneste jeg virkelig har åpnet meg for og fortalt om jula og nyttår til, ved siden av foreldrene mine. Selv med Elliot holder jeg ofte litt igjen. Jeg ønsket meg aldri en upartisk lytter – og jeg skjønte heller aldri at jeg trengte det.


    Det hjalp ikke akkurat at jeg fikk panikkanfall i det lille kottet miss Mills har gjort om til mørkerom. Det var bare noen uker etter at nyheten om meg og Noah «ble sluppet». Vanligvis virker mørkerommet beroligende, men enten det var luktene eller det trange rommet – eller det at bildet jeg fremkalte var av det kjekke ansiktet til Noah, som jeg ikke ville få se igjen på evigheter – så var det like før jeg besvimte rett oppi baljen med kjemikalier. Heldigvis var det etter skoletid, så det var ingen som så Panikk-Penny i aksjon enda en gang, og miss Mills lagde en kopp te til meg og serverte kjeks til jeg begynte å fortelle og plutselig ikke klarte å stoppe.


    Hun har hjulpet meg helt siden da, men jeg har hele tiden visst hva som er aller best for meg: bloggen. Å blogge har alltid vært så befriende. Selv om jeg satte alle framtidige innlegg på Girl Online på privat etter den siste bloggen «Fra eventyr til skrekkfilm», kunne jeg ikke unngå å merke at det klødde i fingrene etter å dele tankene mine med verden. I over et år hadde jeg fått brukt mine kreative sider og skrevet ut følelsene mine på Girl Online, og jeg har savnet det – og leserne der på nettet, som jeg hadde begynt å tenke på som venner. Jeg vet at hvis jeg bare hadde bedt dem om hjelp, så ville bloggleserne ha støttet meg gjennom alt sammen, akkurat som de støttet meg da jeg først fortalte om panikkanfallene.


    Men det eneste jeg så for meg når jeg lukket øynene og drømte om å oppdatere bloggen, var alle de hatefulle menneskene på nettet, som satt krumbøyd over tastaturene, klare til å rive meg i fillebiter. Enda så mange mennesker som støttet meg og var fine, skulle det ikke mer til enn én ordentlig slem kommentar før jeg havnet i den mørke malstrømmen. Jeg hadde aldri følt meg så hjelpeløs før, og ute av stand til å skrive. Vanligvis strømmet ordene ut av fingrene mine som vann, men nå virket alt jeg skrev, oppstyltet og feil. Jeg skrev alt sammen ned i en dagbok isteden, men det var bare ikke det samme.


    Jeg hadde prøvd å forklare disse følelsene for miss Mills. I malstrømmen blir folk på nettet klovner med tjukt lag sminke, og når de smiler er tennene skarpe som kniver. De er som monstre, men istedenfor å luske rundt i mørket, står de der fullt synlige for alle. De er alt jeg frykter i én pakke. De er tusen mareritt. Jeg får lyst til å pakke sammen og flytte til en bortgjemt stamme i regnskogen i Amazonas som mener at fly er onde ånder sendt av gudene. Elliot fortalte meg om dem. Jeg skal vedde på at de aldri har hørt om Girl Online eller Noah Flynn. Jeg skal vedde på at de ikke vet hva Facebook er. Eller Twitter. Eller videoer som går som en farsott verden over og virker umulig å bli helt kvitt.


    Selv om jeg har blitt boende i Brighton i England, så går det bra. De fleste på skolen har glemt hele «skandalen», akkurat som de har glemt hva vinneren av fjorårets X Factor heter. Pappa sier at dagens nyheter er morgendagens fish-and-chips-papir. Og han har rett – interessen for bloggen min, og til og med Noah og meg, har avtatt og er nå omtrent like slapp som knærne i favorittbuksa mi. Men jeg bor ikke i et avsidesliggende stammesamfunn, egentlig ikke i Brighton i England heller. Jeg er borger av Planet Internett, og akkurat nå er det det verste stedet i hele verden å være meg – for på nettet er jeg redd ingen noen gang vil glemme.


    Én god ting har i hvert fall kommet fra nettet. Pegasusjenta og jeg utvekslet mailadresser etter at hun støttet meg, og hun er ikke lenger bare Girl Onlines mest trofaste leser, men også en av mine beste venner – selv om vi ikke har møttes i den virkelige verden ennå. Etter å ha hørt meg stønne og savne Girl Online for tusende gang, sa hun at jeg kunne endre innstillingene på bloggen slik at bare folk som får et passord av meg, kan lese hva jeg skriver. Nå er hun, Elliot og miss Mills de eneste som leser babbelet mitt, men det er mye bedre enn ingenting.


    Jeg får øye på miss Mills gjennom det ruglete glasset i dørvinduet. Det lysebrune håret faller framover idet hun bøyer seg over en oppgave. Jeg banker på dørkarmen, og hun ser opp og smiler. Jeg åpner døra.


    «Hei, Penny. Er du helt ferdig for i år, nå da?»


    Jeg nikker. «Kommer rett fra historieeksamen.»


    «Så bra! Kom inn.»


    Hun venter til jeg har satt meg på en av de harde plaststolene. Rundt omkring i rommet henger fotoprosjektene til alle i klassen min. De er montert på svart montasjekartong og klare til sommerutstillingen. Miss Mills gikk motvillig med på å la være å stille ut mitt. Jeg har gjort det ferdig, men jeg orket bare ikke tanken på å vise fotografiene mine til noen andre. De fleste i klassen har også lagt ut porteføljer på nettet, men jeg sluttet å oppdatere min etter jul. Jeg er livredd for at noen skal finne den og bruke den til å gjøre narr av meg. Isteden har jeg laget en portefølje i bokform, og gitt den til miss Mills hver uke. Å jobbe kreativt på papir har hatt en veldig terapeutisk virkning på meg.


    Hun tar fram porteføljen og gir den til meg. «Strålende arbeid, som vanlig, Penny» , sier hun med et smil. «Dette blir vårt siste møte på en stund, ikke sant? Jeg vil gjerne snakke med deg om den siste bloggen din. Alt blir bedre, vet du.»


    Jeg trekker på skuldrene. En dag om gangen er alt jeg klarer.


    Som om hun leser tankene mine, fortsetter miss Mills: «Jeg tror du kan klare så mye mer enn å bare komme deg gjennom én og én dag. Du kan blomstre, Penny. Du har vært gjennom mye det siste skoleåret. Jeg er glad du har bestemt deg for å fortsette to år til – og at fotografi er et av fagene du vil fordype deg i – men jeg syns ikke du skal bekymre deg så mye over valgene. Det er helt greit at du ikke vet hva du vil gjøre ennå.»


    Jeg vil gjerne tro på det hun sier. Det føles som alle har full kontroll på livet, unntatt meg. Elliot har det overhodet ikke sånn som meg. Han vet at han vil ta motedesign og drømmer om å utvikle sitt eget klesmerke en dag. Jeg har nettopp fått vite at Kira vil bli veterinær, så hun skal ta biologi og matte for å være sikker på å komme inn på et bra universitet. Amara er et slags fysikkgeni og har alltid villet bli forsker, så hun har planen klar. Det eneste jeg har lyst til å gjøre, er å fotografere og skrive blogger som jeg bare kan vise til en utvalgt gruppe av mine beste venner. Jeg tror ikke det kan regnes som en karriere.


    Jeg vet at det er et hav av muligheter der ute, men jeg står fast på land og er ikke klar til å stupe uti. «Har du alltid ønsket å bli lærer?» spør jeg.


    Hun ler. «Egentlig ikke. Det bare … ble sånn. Jeg ville bli arkeolog! Men så innså jeg at Indiana Jones-aktige eventyr ikke er det det handler om, men derimot time etter time med kategorisering av bitte små beinfragmenter. Lenge føltes det som jeg hadde gått meg vill.»


    «Det er akkurat sånn jeg har det», sier jeg. «Det føles som jeg har gått meg vill i mitt eget liv. Og jeg vet ikke hvordan man bruker kompass. Fins det GPS for livet?»


    Miss Mills ler. «Uansett hva de andre voksne måtte finne på å si til deg, så skal jeg dele en liten hemmelighet med deg: Du trenger ikke vite noe nå. Du er bare seksten. Bare kos deg! Nyt livet. Snu og vend på det indre kompasset til det ikke vet hva som er bak og fram og opp og ned. Som sagt så var det helt tilfeldig at jeg ble lærer, men nå er det ingenting annet jeg heller vil gjøre.» Hun bøyer seg mot meg og smiler. «Nå, gleder du deg til konserten i kveld? Det er det eneste elevene har snakket om i dag. Noah skal varme opp for The Sketch, ikke sant?»


    Jeg smiler og blir glad for å kunne snakke om dette isteden. Hjertet løfter seg ved tanken på å få treffe Noah igjen. Man når et punkt hvor Skype og sms bare ikke duger lenger, og det punktet har jeg kommet til. Det blir også første gangen jeg får se ham opptre live på scenen foran tusener av hvinende jenter. «Ja, det er han som skal varme opp, og det er stort.»


    «Det høres sånn ut, ja. Men ta vare på deg selv i sommer, da. Og ikke glem å forberede deg til foto på høyere nivå.» Hun gestikulerer mot porteføljen. «Er du sikker på at du ikke vil være med på utstillingen? Du har så mange fantastiske bilder her, og de fortjener anerkjennelse.»


    Jeg rister på hodet. Hun sukker, men hun vet at det er et tapt slag. «Ja, da sier jeg bare fortsett å skrive på bloggen din, Penny. Det er talentet ditt. Du vet hvordan du skal treffe folk, og det vil jeg ikke at du skal miste. Det blir en ekstraoppgave fra meg, ved siden av fotografiene. Jeg vil ha full rapport om reisene når du kommer tilbake.»


    Jeg smiler og legger porteføljeboka i bagen. «Takk for all hjelpen i år, miss Mills.»


    Jeg tenker på oppgaven miss Mills har gitt oss til i sommer. Vi skal undersøke «ulike perspektiver», hun har utfordret oss til å se ting fra overraskende vinkler. Jeg aner ikke hva jeg skal finne på, men det dukker sikkert opp tusen ulike muligheter på turné med Noah.


    «Bare hyggelig, Penny.»


    Jeg går ut av klasserommet til de øde gangene. Jeg kan kjenne hjertet banke når jeg setter opp farten og småjogger, før jeg begynner å løpe. Jeg styrter ut hoveddøra, slår ut med armene og snurrer rundt på skoletrappa. Jeg kjenner at jeg rødmer når det går opp for meg hvor dust jeg må se ut, men jeg har aldri gledet meg mer til skoleslutt. Det har aldri føltes bedre å være fri.

  


  
     25. juni


    Ferdig med eksamenstid! (Og hvordan komme seg gjennom det neste gang)


    Trommevirvel, takk … Jeg har kommet meg gjennom skoleåret! Ferdig! Finito! 


    Så forferdelig var det ikke. Jeg gjentar: Så forferdelig var det ikke. For med litt hjelp (hjertelig takk til bestis Wiki) klarte jeg å finne noen overlevelsesstrategier da det føltes som om jeg ikke gjorde noe annet enn å pugge … pugge … og pugge enda mer!


    Hvis jeg ikke skriver ned de strategiene nå, så kommer jeg helt sikkert til å ha glemt dem neste år når eksamenstiden begynner igjen. Av en eller annen grunn så er eksamen, uansett hvor mange ganger jeg har vært med på det, like angstskapende hver gang.


    Fem måter å overleve eksamen på (fra en som HATER eksamener):


    1. Repeter


    Greit, noen vil kanskje si at den er opplagt, men i år lagde jeg en kalender med alle eksamensemnene på, og etter hver time med repetisjon ga jeg meg selv et gullstjerneklistremerke. Det føltes litt som å være på førskolen igjen, men å gi framgangen et konkret uttrykk (med et dryss av stjerner over hele kalenderen) gjorde meg SÅ mye mer selvsikker.


    2. Bestikkelser


    Du skal ikke bestikke læreren eller sensor, men deg selv! Hver gang jeg hadde fullført en hel repetisjonsuke (se punkt 1), gikk jeg på Gusto Gelato og kjøpte meg en gelato-burger som belønning. Ingenting er mer motiverende en søtt bakverk!


    3. Ta de vanskelige spørsmålene først


    Wikis viktigste tips! Han sier at du skal konsentrere deg om spørsmålene som er verdt mest poeng først, så du ikke plutselig sitter der på slutten og skriver bare tull i hovedessayet.


    4. Kaffe


    Jeg liker ikke kaffe engang, men ifølge broren min hjelper det. Jeg ga det et forsøk, men hver gang jeg tok en slurk, krympet jeg meg, og det endte med at jeg satt oppe hele natten, herjet av nervøse skjelvinger. Så kanskje det ikke er så godt tips likevel …


    5. Drøm om sommeren


    Husk at det kommer et liv etter eksamen! Det var i grunnen det som hjalp meg mest. Vissheten om at jeg veldig snart skulle få være sammen med Brooklyn Boy igjen …


    Girl Offline … never going online xxx

  


  
     Kapittel 2

    Hele veien hjem har jeg kjent på en økende spenning, og jeg nærmest danser inn på kjøkkenet. Det virker ikke som en helt fjern ting å gjøre, for mamma snurrer rundt i heftig salsa med Elliot på det sjakkmønstrete flisgulvet, ikledd et glitterantrekk som ville glidd glatt inn i Stjerner i sikte. Kjæresten til Elliot, Alex, sitter på en barstol ved kjøkkenøya og roper ut karakterer i fargesprakende Bruno Tonioli-stil. «Sju!»


    Det er en helt vanlig ettermiddag hjemme hos familien Porter.


    «Vennen, du er hjemme!» sier mamma mellom stegene. «Du har aldri fortalt at Elliot er så god til å danse.»


    «Han er en mann med mange talenter!»


    De avslutter strålende – mamma bøyer Elliot langt bakover i en feiende bevegelse.


    Alex og jeg bryter spontant og entusiastisk ut i applaus.


    «Gå opp?» sier jeg spørrende til Elliot og Alex. De nikker nesten helt synkront.


    Når jeg ser på dem, kjenner jeg et velkjent stikk i hjertet. Elliot og Alex er det perfekte par, og de har ikke avstandsproblematikken å slite med. De kan være sammen når de vil, uten å måtte tenke på tidssoner eller om nettforbindelsen er god nok til å skype ordentlig. De slapper fullstendig av sammen.


    Faktisk så er de så mye sammen at familien min har gitt dem et sammensatt kallenavn av typen Brangelina og Kimye. De er Alexiot.


    «Vil Alexiot bli til middag?» roper mamma etter oss idet vi er i ferd med å forsvinne oppover i etasjene.


    «Nei, vi skal spise burger på GBK før konserten!» roper jeg tilbake.


    «Skal vi?» spør Elliot og hever et øyebryn.


    Jeg krymper meg. «Kira inviterte oss. Er det greit?»


    Alexiot veksler blikk, men det virker som de blir enige. «Helt fint, pus», sier Elliot. Han tar hånda til Alex og smiler.


    Jeg husker den dagen de møttes, like før Valentine’s Day. Jeg skjønte ikke hvorfor Elliot dro meg med til den vintage-butikken i en obskur del av Brighton Lanes, for vi hadde vært der dagen før og visste godt at de ikke kom til å ha noe nytt til oss. Men så fikk jeg se en ny fyr som sto henslengt bak disken. Det tok meg et par sekunder, men så kjente jeg ham igjen.


    «Å herregud, Penny, han er så søt!» Elliot trakk meg inn bak et klesstativ og gjemte seg bak en enorm fjærboa.


    «Det der er Alex Shepherd», sa jeg. «Han går sisteåret på skolen min.» Selvfølgelig visste jeg hvem han var, men mest fordi Kira var superbetatt av ham. Jeg senket stemmen. «Er du sikker på at han er homo?»


    Elliot himlet med øynene. «Tror du jeg ville dratt deg med hit hvis jeg ikke var sikker? Vi har blikkflørtet helt siden han begynte å jobbe her for to uker siden.»


    «Du blikkflørter med alle», sa jeg og dultet ham i siden med albuen.


    «Ikke sånn.» Han ga meg et overdrevet blunk, og jeg begynte å fnise.


    «Så hvorfor har du ikke prøvd deg ennå?»


    «Jeg skal det. Bare … gi meg litt tid.»


    Kira kommer til å bli knust når hun får vite at Alex spiller på det andre laget, tenkte jeg, men hun vil nok komme over det. Jeg hadde trodd at Elliot ville valgt en litt mindre streit type, men han hadde et lurt glimt i øyet som kunne få hvem som helst til å smelte fullstendig. Da jeg kikket rundt klesstativet for å se på ham igjen, sto han fortsatt og stirret på oss, så jeg løftet hånda og vinket så vidt.


    «Penny, hva er det du gjør?» Elliot hvisket minst en oktav høyere nå.


    Så smilte jeg. «Får litt fortgang på ting. Dessuten så er det bare vanlig høflighet. Han så mot oss. Okei, nå kommer han hit – vær kul nå, Elliot.»


    «Hva sa du?» Elliot var helt hvit i ansiktet, men han glattet på håret. «Ser jeg bra ut? Jeg visste jeg ikke skulle tatt på trilbyhatten i dag! Jeg ser for sjaskete ut, jeg skulle hatt på meg noe kulere.»


    «Elliot, nå snakker du bare tull.» Jeg hadde aldri sett ham så oppkavet før. Jeg trakk ned boaen så den ikke lå som et kjempepusete dyr oppå hodet hans. «Og dessuten så er trilbyhatten –» Jeg rakk ikke fullføre setningen, for nå var Alex her.


    «Kan jeg hjelpe dere med noe?» spurte han med et lite smil. Han tok ikke blikket fra Elliot et eneste øyeblikk.


    «Vil du gifte deg med meg?» sa Elliot lavt.


    «Hva sa du?» Alex rynket panna så vidt.


    «Å, ingenting … Jeg bare lurte på om du kunne hjelpe meg å finne et skjerf som passer til trilbyhatten?» Det var som om Elliot ble en annen. Det var som om alle nervene smeltet vekk foran øynene på meg og han var tilbake til sitt vanlige, trygge jeg.


    «Så klart. Jeg har et som passer perfekt til Great Gatsby-vibbene.» Alex gikk bort til et annet klesstativ.


    «Visste du at kona til F. Scott Fitzgerald ikke ville gifte seg med ham før han hadde fått antatt en bok?» sa Elliot som gikk i hælene på Alex.


    «Nei, det visste jeg ikke, men jeg vet at han var utrolig dårlig til å stave», svarte Alex uten å nøle.


    Jeg så på mens de to gikk rundt og utvekslet fakta om en forfatter jeg ennå ikke hadde lest (og ikke hadde jeg sett filmatiseringen heller). Det var som om de hadde kjent hverandre hele livet. Da skjønte jeg at jeg måtte overlate Elliot til seg selv. Jeg ville ikke ødelegge noe for ham.


    Men på ekte Penny-vis rygget jeg rett inn i et klesstativ med frakker og dro med meg en stabel med vintage pelskåper og stolaer ned på gulvet. Jeg rødmet skikkelig og begynte å plukke opp pelskåper og tunge frakker, men alt var et eneste rot. Selvfølgelig måtte jeg ødelegge øyeblikket for Elliot.


    Alex og Elliot var ved siden av meg med en gang. «Jeg fikser det – ikke tenk på det», sa Alex.


    «Jeg kan hjelpe deg», sa Elliot. De strakte ut en arm begge to og grep hver sin ende av den samme pelsstolaen, og trakk i den til hendene kom borti hverandre. Jeg kunne nesten kjenne gnistene i luften. De hadde et perfekt «Lady og Landstrykeren, spagetti og kjøttboller»-øyeblikk – og den filmen hadde jeg sett, massevis av ganger, da jeg var liten. Jeg mumlet fram noen unnskyldninger og prøvde å snike meg ut av butikken igjen, og denne gangen la ingen av dem merke til det. Helt siden da har de vært sammen. Og jeg liker å tro at kløneriet mitt hjalp dem litt på vei.


    Nå må Alexiot hjelpe meg med å besvare det ultimate spørsmålet: Hva skal man ha på seg når man skal treffe kjæresten sin IRL for første gang på to måneder? Vi løper opp trappa til tredje etasje, der jeg har rommet mitt. Alex tar trappa to trinn av gangen med de lange beina sine. Han er mye høyere enn både Elliot og meg.


    «Eh, Penny – skal ikke du liksom ut på turné i morgen?» spør Alex rett utenfor rommet mitt.


    «Hvordan det?»


    Men jeg vet akkurat hva han mener. Det ser ut som det har fart en tornado gjennom rommet mitt. Alle klærne jeg noen gang har hatt på meg – hvert eneste skjerf, belte og hatt – ligger i en haug på senga. Det er høye stabler med eksamensnotater på skrivebordet, og på gulvet ligger det pappbiter jeg slengte fra meg da jeg gjorde ferdig porteføljen.


    Det eneste stedet i hele rommet som er ryddig, er vinduskarmen, der jeg har hengt opp et utklipp fra et kjendisblad med bilde av Noah og meg. Han har armen rundt skuldrene mine. Under står det: Noah Flynn og kjæresten. Det er første gangen jeg har vært i et blad, og selv om håret mitt er helt krise, har jeg beholdt det som et minne. Det er også en kalender der som er nesten helt dekket av gullstjerner og med en rød sirkel rundt dagens dato.


    Elliot går på tå gjennom kaoset. «Grøssejøss. Ocean Strong vet ikke hvordan man pakker.»


    Ocean Strong er navnet Elliot og jeg fant på til alter egoet mitt, hun som jeg leter meg fram til når jeg får angst, akkurat som Beyoncé brukte Sasha Fierce som en scenefigur. Beyoncé trenger ikke Sasha Fierce lenger, og jeg håper at jeg en dag kan klare meg uten Ocean Strong. Foreløpig klamrer jeg meg til navnet som om det var en livbøye som kunne holde meg flytende på angstens stormfulle hav.


    Jeg vifter dem mot senga. «Eh, sett dere?» Jeg vagler på toppen av en stabel gensere på stolen ved sminkebordet.


    «Jeg er litt redd for at du har liket av Megan begravd her et sted», sier Elliot og rynker på nesa.


    Jeg geiper. «Særlig.»


    Megan var bestevenninnen min da jeg begynte på skolen, men hun forandret seg og ble til en krevende, guttegal, selfie-besatt jente som ikke var til å kjenne igjen. Det siste året ble hun også sjalu på det såkalte forholdet mitt til Ollie – en gutt jeg var veldig betatt av før jeg møtte Noah. Det hadde ikke skjedd noe mellom oss, men et hint av kontakt var tydeligvis nok til å gjøre Megan gal av sjalusi. Det var Ollie som fant ut at jeg sto bak Girl Online, som var en anonym blogg den gang, og han kjente igjen Noah på bildet jeg hadde. Da han fortalte begge deler til Megan, la hun to og to sammen og fortalte alt til media, og dermed var jeg blottstilt for pressen og offentligheten.


    Jeg fikk riktignok tatt igjen da Elliot og jeg konfronterte Megan og Ollie på en kafé, og endte med å helle milkshakene våre over hodet på dem. Jeg har ikke hatt noe særlig med Megan å gjøre siden Milkshake-oppgjøret. Ryktene om den episoden – som fortsatt topper listen over stå-på-krava-øyeblikkene mine – spredte seg som gressbrann på skolen.


    Men jenter som Megan forblir aldri ukule lenge. Det er akkurat som om den indre selvtilliten skinner så sterkt at dumme eller pinlige ting bare preller av dem som vann på gåsa. Hun vitser til og med om at iskrem er nøkkelen til den melkehvite huden hennes. Og nå har hun kommet inn på den prestisjetunge teaterskolen i London. Hun er tilbake til å være en uangripelig jente som har verden for sine føtter.


    Ollie skal også slutte på skolen vår. Hele familien skal flytte for å gi lillebroren muligheten til å bli tennisstjerne. Jeg syns synd på Ollie. Selv etter det han gjorde mot meg, tror jeg han er god på bunnen. Og nå er han fanget i brorens skygge, mens jeg altså blir kvitt mine to nemesiser helt uten videre. Nå er det bare jeg selv som står i veien for meg.


    Elliot klapper hendene sammen. Nå er han i fullt Monica-fra-Friends-organiseringsmodus. «Greit. Hvor er kofferten din?»


    «Eh, jeg tror Alex sitter på den.»


    Alex spretter opp og flytter på et lass med klær under seg. Den lyserosa kofferten min kommer endelig til syne under kaoset.


    «Hvor lenge er det du skal være borte?» sier Alex og gransker den svulmende kofferten.


    «Fjorten dager, tre timer og tjueen minutter», sier Elliot. «Jeg kommer til å telle hvert sekund!»


    «Det tror jeg mamma og pappa kommer til å gjøre også», sier jeg med et fårete smil.


    «Var det vanskelig å få dem til å gå med på det?» spør Alex.


    «Nei da, det tok bare to måneder, etter at Noah foreslo det i påsken! For å være ærlig så var jeg ikke helt sikker på om jeg ville selv heller.» Å reise på turné med Noah var en stor avgjørelse. Det blir første gangen jeg reiser bort på egen hånd. Og selv om vi har gått gjennom alle detaljene med lykt og lupe, er jeg fortsatt nervøs.


    «Selvfølgelig vil du det. Dette kommer til å bli en fantastisk opplevelse, og jeg er så misunnelig. Opp med glidelåsen nå, Penny, og vis oss hva du har der inne.»


    Jeg gjør som han sier, og krymper meg når jeg ser det første plagget. Elliot tar tak i den største ulljakka du noen gang har sett, med vide, behagelige ermer som når nesten to ganger rundt kroppen min. Den er mamma sin, og ifølge henne selv brukte hun den kun da hun var gravid, verken før eller senere.


    Elliot tar den ut og holder den foran seg. Den rekker nedenfor knærne på ham. «Du er klar over at det er midt på sommeren, ikke sant? Hvorfor skal du ha med deg en hel flokk med sauer?»


    Jeg river den ut av hendene på ham. «Det er kosegenseren min.» Jeg klemmer den mot ansiktet mitt og puster inn duften av mammas parfyme. Den lukter som hjemme. «Det skal hjelpe mot angsten. Miss Mills sa at hvis jeg var redd for å få angst og hjemlengsel på turneen, burde jeg ta med meg en ting som alltid gir meg følelsen av å være trygg. Som kan minne meg om alt her hjemme. Å pakke hele dyna mi virket ikke så veldig praktisk, så det mest fornuftige var den ulljakka.»


    Han tar den fra meg, bretter den pent og legger den tilbake i kofferten. «Greit, du får beholde den. Men her går grensen!» Han tar ut en lyserosa skjorte med rysjete stoffroser på lommene. «Du skal på turné og ikke på te og kaker med bestemora di!»


    «Ok, du kan ta den.» Jeg ler. «Jeg er ikke så flink til dette her!»


    Elliot gnir seg dramatisk i tinningene. «Av og til lurer jeg på om det egentlig er noe håp for deg, Penny! Vi får ta oss av dette senere. Det viktigste først: Hva skal du ha på deg i kveld?»


    Nå er det min tur til å være dramatisk. «Jeg har prøvd hvert eneste plagg jeg har! Jeg finner ingenting. Går det å bare slenge på seg en svart tank-top og jeans?»


    Elliot ser misbilligende på meg. «Nei. Glem det. Dette må du gjøre ordentlig.»


    «Hva med denne?» Alex tar opp en svart skaterkjole jeg hadde glemt at jeg har. Det er noen prestekrager i hvitt og gult på den. Jeg kjøpte den på nettet en dag jeg egentlig skulle lese til eksamen sammen med Kira og Amara, men jeg har aldri hatt den på meg.


    «Den er helt perfekt!» sier Elliot. «Får jeg presentere kjæresten min, mine damer og herrer – en helt usedvanlig rå stylist!»


    Alex trekker på skuldrene. «Å, jobber du lenge nok i klesbutikk, så plukker du opp et par ting.»


    Jeg tar imot kjolen og forsvinner inn på badet. Jeg skifter til skaterkjolen og ser på meg selv i speilet.


    Det er helt utrolig at jeg endelig skal få gå på konsert med Noah. Det føles som jeg har både lengtet etter og grudd meg til dette øyeblikket helt siden han ringte og fortalte at han skulle varme opp på turneen til The Sketch. Jeg løsner på hestehalen, og det lange, røde håret mitt legger seg i bølger om ansiktet mitt. Mamma har vist meg et lite triks med eyeliner, og jeg prøver det nå, lar linjen gå så vidt opp forbi den ytre øyekroken. Med en gang blir øynene mer fengslende og kattaktige. Kanskje dette kan bli bra. Det nye slagordet mitt: Kjæresten til Noah Flynn.


    I det samme hører jeg tonene fra en låt på Noahs album, og det er nesten så jeg lurer på om jeg har blitt gal, men når jeg åpner døra til badet, skjønner jeg at Elliot og Alex har satt på «Elements», en av åtte låter på Autumn Girl. Hver nye låt Noah skriver, er bedre enn den forrige – selv om tittelsporet på Autumn Girl, som ble skrevet til meg, selvfølgelig er favoritten min fortsatt.


    Alexiot står hånd i hånd, og Elliot har lagt hodet mot skulderen til Alex. De er bare så skjønne, og jeg vil ikke forstyrre dem. Men Elliot hører meg tydeligvis, for han snur på hodet og ser på meg. Han måper. «Du er helt rå i den kjolen, Ocean Strong!»


    «Å, takk skal De ha», sier jeg og neier.


    «All right, kids – let’s blow this popsicle stand», sier Elliot.


    Både Alex og jeg ser på ham med rynket panne.


    «Hæ? Liker dere ikke amerikansken min? Jeg tenkte jeg skulle øve litt før jeg treffer Noah igjen. Over til tilbehør.» Han trekker noen tynne armbånd opp på håndleddet mitt og legger et langt, dinglende smykke om halsen min. Han smiler til meg. «Nå mangler du bare Conversene dine, så er du klar.»


    Jeg ser meg i helspeilet.


    «Du ser så bra ut, Pen. Helt perfekt antrekk», sier Elliot. «Leah Brown, du er kanskje verdens mest sexy popstjerne, men jenta mi ville strålt ved siden av deg òg.»


    Jeg tillater meg å smile, og sier til meg selv at jeg ser bra ut. Og det gjør jeg. Jeg er full av selvtillit. Men likevel finner jeg fram en jakke å dekke meg til med. Elliot skjærer en grimase.


    «Hva er det?» sier jeg. «Kanskje det er kaldt i restauranten.»


    «Apropos det, vi må komme oss av sted!» Elliot ser på klokka.


    «Tom!» roper jeg ned til broren min. «Kan du kjøre oss?»


    Jeg hører noe grynting og velger å tolke det som et ja.


    Men når vi kommer ut, blir ikke Alex med inn i bilen. Han stikker hendene i lommene. «Beklager, dere, jeg må hjemom og ordne noe. Jeg møter dere på konserten, ok?»


    Luften går ut av Elliot, skuldrene faller sammen.


    «Er du sikker?» sier jeg. «Jeg skjønner at det må være skikkelig kjedelig å henge med en gjeng fra ellevte trinn, men de fleste er veldig ok.»


    «Det er ikke det», sier han. «Jeg har bare noen ting jeg må gjøre.»


    «Å, greit.»


    Han bøyer seg og gir Elliot et raskt kyss, men Elliot virker halvhjertet. Så, med en gang Alex har gått, rister han på skuldrene, og plutselig er han sitt vanlige jeg igjen. «Kom igjen!»


    Noen minutter senere stopper vår kjære sjåfør Tom utenfor GBK. Elliot hopper ut av bilen, men idet jeg skal til å følge etter, griper Tom tak i armen min. «Hvis du får noen problemer eller trenger hjelp på noen måte, så ringer du meg med én gang. Greit, Pen-Pen?»


    Jeg gir ham en varm klem, som han tar imot med stive skuldre. Men jeg vet at han er glad i meg.


    Fredag kveld er Brighton fullpakket med pendlere som kommer tilbake fra London og festglade mennesker som er klare for en kveld på byen. En gutt som ser ut som han er yngre enn meg, står på fortauet og spiller gitar. Han synger lavt, men han har utrolig bra stemme. Ingen andre stopper for å høre på – ikke engang Elliot, som er så langt inne i sin egen verden at han kunne gått rett forbi London symfoniorkester uten å ense dem – men jeg blir stående. Jeg står som limt fast og hører på den vakre musikken.


    «Kan jeg ta et bilde?» spør jeg når han stemmer i den siste tonen.


    «Klart det», svarer han. Jeg knipser noen bilder før jeg tar et pund opp fra veska og legger seddelen i gitarkassen. Han smiler takknemlig til meg, og jeg legger i vei til restauranten i det samme himmelen åpner seg og regnet øser ned. Typisk britisk sommer.


    Inne venter alle. Elliot forter seg bort til meg og stopper meg. «Ikke klikk helt nå», sier han.


    «Hva mener du?» sier jeg og skjønner ingenting. Men så tar han et skritt til side.


    Megan står bak ham.


    Og kjolen hun har på seg er klin lik min.

